O 13.00 hod. teplý obed pre vedenie mesta a poslancov, o 16.00 hod. rekordne rýchly koniec 100-bodového zasadnutia a hybaj do Národnej rady, či na PR akciu, čo sa dá nafotiť na Facebook, kde ju môžu lajkovať smerácki trolovia, aby sa šírila pozitívna energia.
Tak nejako asi majú vyzerať ideálne rokovania zastupiteľstva Košíc podľa primátora Rašiho.
Lenže to by v ňom nesmeli sedieť také kazítka či spomaľovače ako Polaček a Gibóda.
Píšu primátorovi e-maily, dokonca z iných adries, než si on predstavuje, navyše, a to už je vrchol, posielajú vlastné návrhy!
Čo si to len dovoľujú? Do koša s nimi.
Chceli by pracovať v komisiách, nahlodávať jednotu, disciplínu a mať prístup k informáciám z radnice? Už iba to by nám chýbalo.